text: 67-årig dræbt på motorvejen ved Kliplev - lastbilchauffør overså kø
  04 juli 2017 kl. 12.28
  En 67-årig mand fra Svendborg blev tirsdag middag dræbt ved en færdselsulykke på den sønderjyske motorvej E45 syd for afkørsel Kliplev i sydlig retning. En rumænsk lastbilchauffør er anholdt og sigtes for uagtsomt manddrab, da han overså en personbil i en kø.
  Ulykken blev anmeldt klokken 12.
  De foreløbige undersøgelser tyder på, at en rumænsk lastbilchauffør var uopmærksom. Han overså, at trafikken foran ham var gået i stå og påkørte en mindre dansk personbil med et ægtepar, oplyser Syd- og Sønderjyllands Politi.
  Personbilen blev skubbet op i en foranholdende tysk bil med campingvogn. Manden i den danske bil blev dræbt.
  Lastbilchaufføren er anholdt og sigtes for uagtsomt manddrab. Der er ikke mistanke om kørsel i påvirket tilstand.
  Bilinspektøren undersøger nu de nærmere omstændigheder ved ulykken.
  Det tyske par samt ægtefællen til den dræbte er kørt på sygehus til behandling for chok.
  Ulykken betød, at motorvejen længe var helt spærret i sydgående retning. Først omkring klokken 15.30 var vejen ryddet - og det tog derefter en rum tid at få afviklet køen.
  